La junta de govern de la Universitat de València ha aprovat la creació del títol de postgrau Expert universitari en Falles i Creativitat, segons que ha informat aquest l’Institut universitari de creativitat i innovació educativa a través d’una nota de premsa. Les mateixes fonts han justificat la creació del títol perquè les Falles “constitueixen una manifestació cultural i festiva profundament arrelada en la cultura valenciana i la seva identitat amb nombroses activitats culturals enriquidores per al conjunt de la societat, tant a nivell cultural com econòmic i social”. Així mateix, remarquen que la candidatura de les Falles a patrimoni de la Humanitat per la Unesco requereixen d’uns estudis universitaris sobre les festes de València per aprofundir en el seu coneixement i investigació. El curs de postgrau en l’especialització de Falles començarà el pròxim curs 2016-2017.  El títol de postgrau serà codirigit pels professors Gil-Manuel Hernàndez i Ricard Ramon, de la Universitat de València. Segons que ha informat l’Institut universitari, el postgrau planteja la necessitat d’uns estudis d’ especialització́ de nivell universitari sobre les Falles, per estudiar-les a fons i fomentar la formació́ de professionals de diversos àmbits, com ara turisme, art, gestió́ cultural, professionals de museus i centres festius, artistes fallers, titulats del Cicle Formatiu Superior d’Artista Faller, llicenciats en Belles Arts, historiadors, sociòlegs, mestres, pedagogs, dissenyadors, il·lustradors, artistes d’altres àmbits, així com persones interessades en aprofundir en la cultura fallera. Els titulats podran aplicar els coneixements adquirits per desenvolupar nous projectes d ́interacció́ social, cultural i econòmica en la festa fallera, “fomentant el seu desenvolupament futur per convertir-la, encara més, en un triple eix fonamental per a la vida social, econòmica i cultural de València, amb totes les implicacions i beneficis que això comporta”. El títol s’impartirà en valencià i té com a principals objectius conèixer la cultura fallera amb profunditat, especialment en la seua vessant creativa; aprofundir en el coneixement de les relacions i les possibilitats econòmiques, socials i culturals de present, i especialment de futur, de la festa i la cultura fallera; estudiar la història i el present de les Falles per ajudar a desenvolupar-les en les seves més diverses vessants, especialment en la seva dimensió de patrimoni cultural; capacitar l’alumnat per generar activitats de dinamització, promoció i difusió de la festa fallera, de cara a la seva projecció́ professional en aquest àmbit o àmbits afins. Els postgrau constarà de15 crèdits articulats en tres grans blocs docents de 5 crèdits cadascú (Art, festa i experiència estètica; Falles, creació i creativitat; Falles, societat i patrimoni).  La Universitat de València remarca que com a sortides professionals es troben els diversos àmbits professionals vinculats a les Falles, del sector del disseny i la creació de falles, així com els àmbits vinculats al turisme, activitats socioculturals i gestió cultural, a més d’activitats artístiques i associacionisme en general. Entre els docents hi ha professors de reconegut prestigi com Romà de la Calle, Antonio Ariño, Ricard Huerta, Rosa Yagüe, Pau Rausell, Jesús Peris, Jesús Català, Pedro García Pilán, Maria Amparo Alonso, Maria Dolores Soto o José Maria Nàcher, estudiosos de les Falles com Ricard Català, Vicent Borrego, Josep Lluís Marin, Antonio Herrero, Joan Castelló, Antoni Colomina, Lluís Mesa, Frederic Oriola, José Martínez Tormo, Rafael Solaz, Javier Mozas, Rubén Tello o Iván Esbrí, entre altres, i artistes fallers comVíctor Valero, Paco Pellicer o Marisa Falcó.

Summary: La Universitat de València oferirà un postgrau d’Expert universitari en Falles i Creativitat


L'empresari Gustavo Buesa ha quedat en llibertat després de declarar davant la Guàrdia Civil a la comandància de Girona sobre les suposades adjudicacions fraudulentes que l'Ajuntament de Lloret de Mar durant els mandats de Xavier Crespo va atorgar a la seva empresa, GBI Serveis. Els agents van arrestar Buesa dimecres a la tarda i ha passat la nit als calabossos. El jutjat d'instrucció 2 de Blanes l'ha citat a declarar com a investigat el 21 de juliol, el mateix dia que passaran a disposició judicial el secretari i l'interventor de Lloret de Mar arrestats també dimecres i posats en llibertat un cop acabats els escorcolls. L'advocat de l'empresari, Carles Monguilod, creu que ha "quedat clar" que "no hi ha hagut cap tracte de favor" en els contractes d'escombraries i que es van "tramitar impecablement". També ha explicat que, durant l'interrogatori, la Guàrdia Civil li ha fet preguntes relacionades amb la seva relació amb Jordi Pujol Ferrusola. "He fet constar la meva protesta perquè no té res a veure amb el que investiga el jutjat de Blanes i forma part d'un cas que ja està essent investigat a l'Audiència Nacional", ha explicat Monguilod.

Summary: L'empresari Gustavo Buesa surt lliure a l'espera de declarar al jutjat per les suposades adjudicacions fraudulentes


El festival de música urbana impulsat per LIildami, el Maleducats, queda ajornat fins al 18 de juliol per les mesures decretades per la Generalitat en la lluita contra el coronavirus. El certamen havia de celebrar la seva primera edició el 9 de maig a la Masia el Bellots de Terrassa, i tot i el canvi de data, mantindrà tant la ubicació com el cartell. L'organització ha assegurat aquest dimecres que han acordat amb els artistes programats la seva participació en el festival. Les entrades comprades prèviament seran vàlides per a la nova data del 18 de juliol, i qui vulgui fer la devolució, tindrà fins al 3 d'abril per demanar-ho a través dels mateixos canals de venda oficials. Així doncs, passaran pel Festival Internacional de música urbana de Catalunya referents internacionals del gènere com Wos, Trueno i Ecko, artistes estatals com la rapera Sara Socas, o tota l'escena urbana catalana, liderada per Lildami seguit de 31 Fam, Pawn Gang, Lauren Nine, Lil Russia o Esbabyface. La irreverència del nom del festival, pròpia del gènere, està inspirada en 'Maleducao', una de les cançons que va catapultar Lildami en els seus inicis, amb el sufix 'cat' com a referència territorial de Catalunya i el català. La cançó oficial del certamen, 'Cowboy Bebop', la firma Lildami, Sr. Chen i Teuma Thug.

Summary: El festival de música urbana Maleducats es posposa fins al 18 de juliol pel coronavirus


Els Mossos d’Esquadra de Salou han detingut dos homes de 24 i 38 anys, de nacionalitat guineana i gambiana i veïns de Salou i Tarragona respectivament, com a presumptes autors d’un delicte contra la salut pública per tràfic de drogues. Les detencions s’emmarquen en el dispositiu policial a la zona d’oci de Salou que es fa de manera habitual per part d’agents uniformats i de paisà. Segons fonts dels Mossos, aquest dijous a la tarda una patrulla no uniformada va presenciar els passis de droga. Primer els agents van veure com el primer detingut s’apropava als turistes per oferir-los droga i que tancava una venda d'una bosseta de marihuana. Dues hores més tard van enxampar l'altre detingut, que també venia droga pel carrer, en aquest cas, una bosseta de cocaïna, i intentava negociar amb un turista, que va refusar la droga. Els dos detinguts passaran a disposició judicial durant les properes hores.

Summary: Detinguts dos homes per vendre drogues a turistes a la zona d’oci de Salou


Les companyies defensen que no estan en contra de les clàusules sobre pobresa energètica, però reclamen saber-ne les condicions ACN Barcelona.-Gas Natural i Endesa no s’han presentat al concurs pel contracte de subministrament elèctric de l’ajuntament de Barcelona perquè el consistori no ha aclarit el contingut del conveni sobre pobresa energètica que s’inclou a les clàusules. Segons fonts de Gas Natural, no hi ha cap problema en assumir clàusules que protegeixin les famílies més vulnerables i els casos de pobresa energètica, però cal que l’ajuntament de Barcelona detalli les condicions d’un conveni quan l’inclou en un concurs públic d’aquestes característiques. Les dues companyies reclamen saber quines condicions hauran de complir abans de presentar-se a un concurs com el de l’Ajuntament i han lamentat la manca d’informació que ha facilitat el consistori barceloní en el contracte. Per tot això, tant Gas Natural com Endesa han decidit recórrer el concurs pel contracte de subministrament elèctric de l’ajuntament de Barcelona davant del Tribunal de Contractes del Sector Públic. Fonts de Gas Natural han recordat que les companyies adjudicatàries d’un contracte com el de subministrament elèctric de la capital catalana poden trobar-se amb problemes per accedir a nous concursos públics en cas que no puguin complir amb alguna de les clàusules dels contractes assumits. Per la seva banda, fonts d’Endesa han afirmat que consideren “discriminatori” el concurs que ha presentat l’Ajuntament ja que les petites comercialitzadores que s’hi presentin no han de fer front al bo social ni a clàusules sobre pobresa energètica, ja que tenen tots els seus clients en el mercat lliure. Per contra, grans comercialitzadores com Endesa, que té aproximadament la meitat dels seus clients en el mercat regulat, han de fer front a totes les regulacions que determinen el bo social o altres en relació a la pobresa energètica. Les empreses han recorregut davant del Tribunal de Contractes del Sector Públic, que ha d’acceptar a tràmit el recurs en un termini que acaba aquest dimarts. Si s’accepta el recurs de Gas Natural i d’Endesa contra el contracte que ha presentat el consistori de la capital catalana, el tribunal disposa de tres mesos per resoldre. Les companyies no han presentat mesures cautelars contra el concurs.

Summary: Gas Natural i Endesa afirmen que no opten al concurs perquè l’Ajuntament no aclareix el contingut de les clàusules


El conductor d'un vehicle va morir dimarts a la nit en un accident múltiple a l'AP-7 a Maçanet de la Selva. Hi ha sis persones més ferides: una de menys gravetat i cinc de lleus, entre elles dos menors. En el sinistre hi va haver sis vehicles implicats: un camió, una furgoneta i quatre turismes. La persona morta és el conductor i únic ocupant d'un dels cotxes, P.T.M., de 21 anys i veí de Cassà de la Selva. Els Mossos d'Esquadra van rebre l'avís a les 22.45 hores. L'accident va tenir lloc al quilòmetre 86, en sentit nord. Pel que fa als ferits, el Sistema d'Emergències Mèdiques (SEM) els va evacuar a l'Hospital de Santa Caterina. Amb aquesta ja són 149 les persones que han mort en accident de trànsit aquest any a la carreteres interurbanes.  Arran de la incidència es van activar tres patrulles dels Mossos, dues dotacions dels Bombers, que van fer tasques d'excarceració, i quatre ambulàncies del SEM. L'autopista va estar totalment tallada en sentit nord durant una hora. Després es va obrir un carril. La circulació ha quedat totalment normalitzada cap a les 7 del matí.

Summary: Un mort i sis ferits, dos d'ells menors, en un accident múltiple a l'AP-7 a Maçanet de la Selva


El Cor Francesc Valls reprèn aquest diumenge els concerts després de mesos d'aturada a causa de la pandèmia. Just mig any després que les escoles tanquessin portes, la formació estrenarà el Rèquiem de Victoria amb una actuació a la Seu de Manresa per homenatjar als sanitaris i a les víctimes de la covid-19. El concert serà gratuït pel personal dels centres de salut i obrirà la tercera edició del festival Espurnes Barroques, que s'hauria d'haver fet a la primavera i que es va suspendre a causa del confinament. L'assaig general s'ha fet aquest dissabte a l'església de Santa Maria del Pi, on actuaran el diumenge 19 de setembre. En tots els concerts hi haurà quatre alumnes del Conservatori del Liceu gràcies a un conveni entre les dues entitats. El concert d'aquest diumenge a la Seu de Manresa és a les cinc de la tarda i es repetirà el diumenge 19 de setembre a l'Església de Santa Maria del Pi de Barcelona a dos quarts de deu del vespre. Precisament aquest dissabte s'ha fet l'assaig general del rèquiem a la basílica barcelonina, on la sonoritat del Cor Francesc Valls no s'ha vist afectada tot i que els cantants han mantingut les distàncies per evitar contagis de covid-19. Tant a l'assaig d'aquest dissabte com a les dues actuacions els intèrprets actuaran sense mascareta, cosa que no podran fer divendres que ve a l'Església de Santa Maria de la Geltrú, a Vilanova i la Geltrú, perquè no hi ha prou distància amb el públic. Aquest dissabte ha estat la primera vegada en sis mesos en què els integrants del cor s'han retrobat per assajar després de sis mesos d'aturada a causa de la pandèmia. "Els assajos que hem fet anteriorment érem molts menys perquè eren per fer misses a Catedral de Barcelona o a la Sagrada Família i només ens reuníem 4 o 8 cantants", diu el director del cor tot destacant que en aquesta ocasió han estat una vintena i que "ha estat més complicat mantenir les distàncies". "La mascareta en la traiem estrictament en el moment de cantar", explica tot afegint que també es prenen la temperatura i que, "si hi hagués algú amb símptomes, no podria cantar". El director del Cor Francesc Valls, Pere Lluís Biosca, ha destacat que el concert de diumenge és "molt important" per la formació perquè és el primer que fan "després de mig any" a causa de la parada obligada que han hagut de fer per la covid-19.  "Durant aquest confinament hem perdut gairebé 50 misses i 6 o 7 concerts", ha explicat en declaracions a l'ACN tot destacant la "il·lusió" que els fa. Biosca ha explicat que el Rèquiem de Tomás Luís de Victoria és una "obra majestuosa i immensa del repertori hispànic". "Té una certa relació amb tot el que està passant perquè és una missa de difunts en què no només es parla de la mort sinó també de la llum i de l'esperança", detalla tot explicant que volen donar "un doble missatge per qui ha patit o ha perdut un ésser estimat però també d'esperança de què aquesta situació pugui anar a millor". Biosca creu que serà molt "especial poder cantar amb públic" i destaca que aquest diumenge la meitat seran sanitaris que "són els que han hagut de treballar i patir més durant aquest període". A, més, detalla que a Manresa la formació també interpretarà l'obra 'Da Pacem Domine', que Arvo Pärt va escriure —per encàrrec de Jordi Savall— arran dels atemptats de Madrid de l'11 de març del 2004. En les actuacions dels pròxims dies el Cor Francesc Valls comptarà amb quatre alumnes de cant del Conservatori del Liceu. Per poder escollir els cantants el cor va fer audicions durant la primera setmana de setembre. En va escollir 13 que es repartiran en dues o tres produccions de la formació. El director del cor creu que el conveni signat entre les dues entitats "és interessant per tots plegats", ja que l'estil que fan "no es treballa en els conservatoris superiors". "Per nosaltres és interessant perquè acollim gent nova amb una nova manera de fer i per ells també perquè poden actuar en un cor professional", explica. En el mateix sentit s'ha expressat Roger Casanova, que és un alumne de tercer de cant del Conservatori del Liceu. "La veritat és que és bastant diferent del que estem acostumats perquè has de venir molt més preparat de casa", diu tot afegint que "el nivell és molt més exigent". "Has de treure el millor de tu", conclou.

Summary: El Cor Francesc Valls reprèn l'activitat amb un concert a la Seu Manresa per homenatjar als sanitaris


L'advocada de l'expresidenta de l'ANC i del Parlament Carme Forcadell, Olga Arderiu, té previst demanar als magistrats del Tribunal Suprem que la seva clienta declari dilluns que ve davant la sala si la sessió d'aquest dijous s'allarga més enllà de quarts de set de la tarda, segons  ha avançat 'El Nacional'  i ha pogut confirmar l'ACN. Arderiu recorda que la sessió d'aquest dimecres ja es va allargar fins les 10 de la nit i els polítics  presos no han pogut dormir gaire, cosa que podria afectar  el seu dret  de defensa. A les  12 del  migdia només havia acabat de declarar Santi  Vila, el fiscal encara interroga Jordi Sànchez i falta Jordi Cuixart, abans del torn de Forcadell.

Summary: L'advocada de Forcadell demanarà que declari dilluns si la sessió d'aquest dijous s'allarga molt


L'Audiència de Màlaga ha de jutjar properament un home i una dona acusats d'estafar 130.000 euros a diverses entitats sense ànim de lucre fingint que demanaven donacions per ajudar un nen malalt de leucèmia. Entre els afectats hi ha la fundació de l'administració de loteria La Bruixa d'Or de Sort, que hauria donat fins a 102.500 euros per aquesta causa. Segons ha confirmat el propietari de l'administració, Xavier Gabriel, l'home es feia passar per guitarrista del grup 'El Canto del Loco'.   Els fets van passar fa set anys i els presumptes estafadors també haurien enredat el Màlaga Club de Futbol o la fundació presidida pel futbolista Samuel Eto'o. Segons Gabriel, el judici s'havia de celebrar la setmana passada a l'Audiència de Màlaga però el principal acusat no es va presentar i ara se l'haurà de localitzar i senyalar una nova data per a la vista. La Fiscalia demana cinc anys de presó per a la parella, multes de 3.000 i 2.700 euros i que retornin els diners estafats. El propietari de la Bruixa d'Or ha explicat que l'acusat el va trucar com a membre de 'El Canto del Loco' demanant-li ajuda econòmica perquè la vida d'un nen estava en perill i fins i tot li va enviar documentació per certificar-ho. Davant la urgència del cas -assegura- es va refiar de l'home i va fer dues transferències, una de 70.000 euros i una altra de 32.500. Posteriorment va començar a detectar "coses que no quadraven" i finalment es va assabentar que l'havien detingut.  Xavier Gabriel afirma que "intentar ajudar a vegades és decebedor" ja que "mai hagués pensat que algú podria utilitzar l'excusa d'un nen malalt per estafar". En aquest sentit, reconeix que des d'aquest cas vigila una mica més a l'hora de concedir les donacions de la fundació. El propietari de la Bruixa d'Or lamenta especialment que els diners que va donar als presumptes estafadors es podrien haver dedicat a altres infants que realment els necessitaven. Això és el que remarcarà davant del jutge perquè ho tingui en compte a l'hora d'emetre la sentència.

Summary: La Bruixa d'Or, víctima d'una presumpta estafa comesa per un fals guitarrista de 'El Canto del Loco'


Més de la meitat dels catalans (53,3%) han patit alguna afectació en viatges d'oci, espectacles, vols i serveis que es paguen a quotes a causa del coronavirus, segons indica l'informe 'Impacte de la crisi sanitària per la covid-19 en els hàbits de consum de la població catalana', elaborat per l'Agència Catalana de Consum (ACC) i publicat aquest divendres. Per altra banda, un de cada quatre catalans (25,3%) no ha pogut utilitzar algun dels béns o serveis que havia adquirit abans que esclatés la crisi del coronavirus. El col·lectiu més afectat per aquesta situació ha sigut el dels joves d'entre 18 i 29 anys (un de cada tres no han pogut fer ús de productes comprats abans de la pandèmia). Els serveis més perjudicats han sigut precisament aquells que es paguen a quotes (37,3%), seguits dels viatges d'oci (19,3%), els espectacles (15,8%) i els vols (12,4%). Malgrat els imprevistos, un percentatge important dels catalans (44,6%) no ha obtingut cap solució en relació amb el reemborsament d'aquestes compres. En concret, el 12,9% considera que ha perdut els diners, mentre que un 31,7% no ha obtingut resposta per part de l'empresa els va vendre el producte. Per altra banda, el 44% ha rebut solucions econòmiques –recuperant els diners totalment o parcialment- i el 38,4% ha obtingut solucions alternatives –ha rebut vals, abonaments o l'opció d'un ajornament-. Increments "injustificats" en el preu d'alguns productes L'enquesta elaborada per l'ACC també assenyala que gairebé la meitat dels catalans (42%) considera que ha patit un augment "injustificat" en el preu d'algun producte. Aquesta situació s'ha donat majoritàriament en els aliments frescos (43%), tot i que els enquestats també s'han queixat dels canvis en el preu de les mascaretes (ho ha fet un de cada tres catalans), dels gels desinfectats (21,7%) i dels guants (12,3%). Per altra banda, alguns catalans també asseguren que han estat víctimes d'enganyifes o estafes en la compra o contractació d'un servei. Segons l'informe, el 7,2% afirma que l'han enganyat o l'han intentat enganyar a l'hora d'adquirir algun producte. L'estafa més comuna ha sigut l'extracció de dades personals (26,4% dels casos), tot i que alguns dels enquestats també denuncien haver patit estafes lluny dels canals online. En concret, el 25% afirma haver patit estafes relacionades amb el preu de mascaretes i gels, l'increment del preu dels subministraments, amb ofertes relacionades amb assegurances de salut i amb ajudes econòmiques pel coronavirus. Malgrat tot, només el 14% dels ciutadans que han patit alguna enganyifa han presentat una denúncia. De fet, l'enquesta posa de manifest que més de la meitat de les persones entrevistades no saben citar alguna de les entitats que vetlla pels drets dels consumidors. Una gran oportunitat pel comerç de proximitat Tot i la situació de crisi que pateixen diversos sectors de l'economia, l'enquesta de l'ACC veu l'aturada econòmica dels últims mesos com "una gran oportunitat" pel comerç de proximitat. En aquest sentit, l'Agència Catalana del Consum destaca que el 29,2% dels catalans afirma haver incrementat la despesa en compres presencials, sobretot en supermercats i en botigues de proximitat, mentre que un 41% assegura haver-la mantingut. A més, l'informe assenyala que el perfil del consumidor canviarà substancialment durant els pròxims mesos, centrant gran part de la seva despesa en alimentació fresca, productes d'higiene personal, serveis de salut i productes de neteja. Els grans perjudicats seran els sectors especialitzats en menjar preparat, les plataformes de televisió o les empreses de viatges. En referència a aquest últim punt, el 42% dels enquestats afirma que anirà de vacances aquest estiu, però el 15% d'aquests canviarà els plans que tenia previstos. A banda, un de cada quatre catalans que tenia pensat anar de vacances finalment no ho farà. L'informe ha estat elaborat pel Gabinet d'Estudis Socials i d'Opinió Pública GESOP, que ha obtingut la informació mitjançant una enquesta telefònica durant el mes d'abril a una mostra de 1.001 resident de Catalunya majors de 18 anys. D'aquests, un 40% són persones ocupades, el 14% ha patit un Expedient de Regulació Temporal d'Ocupació (ERTO), el 14% es troba en situació d'atur, el 4,9% són estudiants, el 3,4% es dediquen a les tasques de la llar i el 23,7% són jubilats. La majoria dels entrevistats conviuen amb la parella i els fills i els ingressos mensuals de la llar es troben entre els 1.000 i els 2.000 euros.

Summary: Més de la meitat dels catalans ha patit alguna afectació per la covid-19 en vols, espectacles o altres serveis d'oci


L'alcalde de Vilafranca del Penedès, Pere Regull, ha admès que els va sorprendre la cercavila improvisada que es va muntar ahir dissabte en alguns carrers de la població. "Vilafranca estava plena de gent malgrat haver-ho suspès gairebé tot i era molt difícil de controlar. Ara hem d'evitar que torni a passar", ha afirmat Regull 24 hores després als micròfons de Rac1. "Vilafranca té 400 carrers. Com ho controles això? L'activitat estava a molts carrers, amb gent, amb sons i olor de festa major. No hi havia aglomeracions però en qualsevol moment es pot muntar un ball esporàdic", ha continuat l'alcalde de la capital de l'Alt Penedès, que reconeix que encara no saben qui va organitzar la festa no autoritzada als carrers. "Desconeixem com es va organitzar i encara no hem identificat cap responsable de la festa improvisada. Ho rebutgem, estem indignats, i ja hem anunciat que prendrem totes les accions legals contra els organitzadors que ho van muntar", ha insistit Regull, que ha recordat que es volia fer una petita festa major simbòlica en què es poguessin fer balls amb aforaments controlats. "Hi vam renunciar perquè les pròpies colles dansaires es van manifestar en contra de fer-ho d'aquesta manera", ha comentat l'alcalde de Vilafranca, que ha optat per acabar de suspendre tots els actes oficials previstos per aquest diumenge, dia gran i diada de Sant Fèlix.  "Què ha comportat tot això? Que avui teníem previst fer dues recepcions a l'Ajuntament: una de les colles castelleres i una altra dels balls de la festa major. Però ho hem anul·lat per evitar aglomeracions", ha avançat Regull. "És una llàstima perquè les persones irresponsables que han mogut això, de manera independent de l'ajuntament i dels administradors de la Festa Major, ens ha condicionat", ha lamentat el batlle. "S'ha d'entendre que estem en una pandèmia i que, per molt que ens estimem la Festa Major, aquest any no n’hi ha. Això s'ha d'entendre, encara que costa", ha conclòs Regull.

Summary: L'alcalde de Vilafranca, sobre la cercavila improvisada: "Era molt difícil de controlar i evitar"


Pimec ha xifrat en fins a 10.000 milions d'euros la pèrdua d'ingressos per a petites, mitjanes empreses i autònoms a Catalunya en cas que els efectes del coronavirus s'estenguin durant tres mesos. Entre l'1 de febrer i el 10 de març, el covid-19 ha provocat un impacte per a les pimes d'entre 2.800 milions i 4.000 milions d'euros. Un 35% de les empreses han registrat una contracció de vendes o anul·lació de reserves, d'entre un 10% i un 15% de mitjana. Els sectors més afectats són els de l'hostaleria i la restauració, juntament amb l'industrial, sobretot en termes d'aprovisionament. Aquestes són les principals conclusions de l'enquesta de Pimec, elaborada entre el 5 i el 10 de març entre pimes i autònoms, amb una mostra de 1.100 respostes.

Summary: Pimec preveu fins a 10.000 MEUR de pèrdua d'ingressos per a pimes i autònoms si el covid-19 s'allarga tres mesos


Un dels punts d'aigua per a l'extinció d'incendis d'Argimont, a Riudarenes (Selva) està rovellat i és "irrecuperable". Per tant, no estaria disponible si aquest estiu es declarés algun foc a la zona i s'hagués de fer servir. Aquesta situació la va denunciar una veïna del municipi, neguitosa després de veure que s'estan produint diferents incendis a la demarcació en les darreres setmanes. Des de l'ADF Farners-Argimont han defensat que estan al cas de la situació i que existeix un pla liderat per Bombers, Diputació de Girona i Generalitat per canviar aquells dipòsits de la demarcació que estan fets malbé. En el cas d'Argimont, és un dipòsit de xapa galvanitzada i la previsió és que es canviï per un de formigó que serà més gran. Des de l'ADF alerten, però, que la substitució es farà quan les administracions tinguin els recursos disponibles.  Des de l'Agrupació de Defensa Forestal Farners-Argimont han volgut donar resposta a les queixes d'una veïna de Riudarenes que alertava que un dels tres punts d'aigua del municipi –que s'han d'usar en cas d'incendi- estava rovellat, amb diferents forats i només tenia aigua bruta. Des de l'entitat han emès un comunicat on reconeixen que estan al cas de la situació però que aquest tipus de dipòsits són competència de Bombers.  Així mateix, detallen que aquesta situació no només s'ha donat a Riudarenes sinó que en d'altres punts de la demarcació hi ha dipòsits de xapa  (que es van instal·lar pel volts de l'any 2000) que s'han anat fent malbé. Per això, s'ha posat en marxa un pla liderat pels Bombers i amb la participació de la Diputació de Girona i del Generalitat per revisar els 246 punts d'aigua de les comarques gironines i determinar-se el seu estat: si s'han de reparar, si estan bé o si s'han de substituir.  En aquest pla, el punt d'aigua d'Argimont consta com a "irrecuperable" i, segons detallen des de l'ADF, està previst que se substitueixi per un de formigó, més resistent i de més capacitat. Això sí, desconeixen quan es podrà fer el canvi perquè depèn de què les administracions implicades hi destinin els recursos necessaris.  Des de l'ADF defensen que treballen intensament en totes les tasques relacionades amb l'extinció d'incendis i asseguren que tenen coneixement de la situació. "Volem donar resposta a la sensació que hi pot haver de què les entitats no som conscients de la situació, que no es fa res, d'abandonament", conclou el comunicat.

Summary: El dipòsit d'aigua per a l'extinció d'incendis de Riudarenes que està fet malbé es canviarà per un de formigó


L'equip de Govern de Terrassa (PSC – PDeCAT) ha expressat el seu "ferm suport" a les institucions catalanes, rebutjat "la violència, la repressió i la intervenció a les institucions catalanes", i defensat els valors de la democràcia. Així ho ha expressat l'executiu local, que lidera el socialista Jordi Ballart, en un comunicat on ha lamentat els escorcolls i detencions que la Guàrdia Civil està duent a terme en diferents punts del territori i l'actuació de la policia espanyola dimarts a la seu d'Unipost de Terrassa. El missatge també demana a l'Estat que deixi d'utilitzar "de forma arbitrària les institucions judicials i d'ordre públic" i que s'obri un "diàleg urgent i responsable" amb la Generalitat.  Per al govern de Terrassa, la resolució d'aquest "conflicte polític i social" ha de passar obligatòriament pel diàleg. "Les actuacions policials a diferents edificis institucionals, empreses i domicilis particulars de càrrecs de la Generalitat i altres ens públics no fan més que entorpir-ne la resolució", considera aquest executiu.  En aquesta línia diu que "la utilització del dret penal i, de forma especial, la vulneració del respecte al domicili de les persones i l'atemptat a la pròpia llibertat de mandataris públics elegits democràticament, suposa traspassar una línia vermella de manera totalment inadmissible en una democràcia del segle XXI que s'aixopluga sota un presumpte Estat de Dret".

Summary: Terrassa mostra el seu "ferm suport" a les institucions catalanes després dels escorcolls i les detencions de la Guàrdia Civil


Patronals i associacions empresarials ofereixen cursos i conferències 'online' per mantenir l'activitat durant el confinament. Pimec ha desenvolupat un programa de classes a través de l'Instagram 'Live' i Barcelona Tech City ha organitzat una sessió per parlar sobre l'impacte del coronavirus. L'objectiu és "aprofitar el temps" durant el període de quarantena, segons ha assegurat la responsable de Comunicació i Màrqueting del Departament de Formació de Pimec, Gemma Mimoso, en declaracions a l'ACN. La Cambra de Comerç de Barcelona, per la seva banda, continua la formació 'online' del seu campus virtual i ha registrat un increment del 20% interanual entre febrer i març.  La patronal de les petites i mitjanes empreses de Catalunya ha elaborat un programa de classes gratuïtes d'entre 30 i 60 minuts a través de la plataforma Instagram 'Live'. Així, tot aquell que vulgui,  pot assistir a cursos de pensament positiu, anglès aplicat als negocis o teletreball i productivitat. Molts d'aquests estan "enfocats" a la situació de confinament actual.  "Si s'està bé amb un mateix, això repercutirà en el rendiment a l'empresa", ha destacat Gemma Mimoso. Així els cursos pretenen fomentar el "creixement personal" així com el "professional". Des de Barcelona Tech City, l'objectiu és "continuar impulsant l'ecosistema" empresarial tot i la crisi del coronavirus. Per aquest motiu, ha proposat activitats per "compartir coneixements i continguts" de manera telemàtica. L'associació està dissenyant un programa de continguts sobre emprenedoria, innovació, economia i salut.  Juntament amb l'ISGlobal i el Future Health Club, l'associació organitzarà aquesta tarda una sessió telemàtica per debatre sobre l'impacte del coronavirus. En l'esdeveniment s'analitzaran els punts claus per entendre la situació actual i s'explicaran els motius, l'impacte i les conseqüències sobre els diferents sectors socials i econòmics de l'expansió del covid-19.   Des de la Cambra de Comerç de Barcelona continuaran oferint formació 'online' de pagament a través del campus virtual per "donar formació" a les empreses i autònoms. En comparació amb el mateix període de l'any passat, la inscripció als cursos de la corporació ha augmentat un 20% entre febrer i març.   La institució ofereix aquest servei des de 1999 i actualment ofereix cursos sobre el comerç interior o la investigació de mercats i preparació del producte internacional. Els cursos s'organitzen en diverses unitats i tenen una durada aproximada d'unes sis setmanes.  Des de Foment del Treball Nacional, per la seva banda, han creat un espai especial dins la pàgina web sobre dubtes referits al coronavirus "per facilitar l'actuació i presa de decisions" de les empreses. Així, inclou un apartat sobre economia i fiscalitat, autònoms o prevenció de riscos laborals, entre altres.

Summary: Cursos i conferències 'online' per al sector econòmic per seguir l'activitat durant el confinament


L'Audiència de Girona ha jutjat aquest dilluns els 13 implicats en el crim d'un jove que l'abril del 2013 va aparèixer mort dins un contenidor d'Empuriabrava. El fiscal i les diferents defenses han pactat penes que van entre els 8 mesos i els 4 anys de presó. Se'ls considera encobridors del crim. La pena més alta és per a Mohammed Amchiche, condemnat a 4 anys de presó per obstrucció a la justícia, tinença il·lícita i encobriment. Els fets van passar ell 26 d'abril, quan una veïna va trobar el cos de la víctima costi a ganivetades i degollat dins un contenidor. Els dos autors materials del crim van fugir del país i tenen vigent una ordre internacional de crida i cerca.

Summary: Penes d'entre 8 mesos i 4 anys de presó pels implicats en el crim del jove trobat mort en un contenidor d'Empuriabrava


Un home ha estat detingut aquest dimarts al migdia a Barcelona com a presumpte autor del robatori violent d'un rellotge de gamma alta d'un hotel del carrer Pelai. Els fets han tingut lloc cap a dos quarts de dues, segons han explicat els Mossos. Efectius d'una patrulla de la Brigada Mòbil (Brimo) han vist com l'individu fugia corrent de l'hotel i han decidit seguir-lo. L'han localitzat poc després en un carrer pròxim, amagat al terrat d'un edifici. En escorcollar-lo han vist que l'home duia el rellotge, que presumptament ha pres a un turista allotjat a l'hotel. Per això els policies han decidit detenir-lo, acusat d'un robatori violent. El rellotge ha pogut ser retornat al seu propietari.

Summary: Detingut un home acusat de robar un rellotge de gamma alta en un hotel de Barcelona


Un excrement d'animal al mig del bosc pot passar desapercebut per a qualsevol persona, però per a un guia de natura salvatge es tracta d'una important font d'informació. A partir d'un excrement, es pot saber amb quins animals et pots trobar, si és mascle o femella, si està fort o no i, fins i tot, si no li ve de gust que algú el molesti. Aprendre a rastrejar i practicar tècniques de salvament o supervivència són algunes de les activitats que es duen a terme aquests dies a Guardiola de Berguedà en el primer congrés que la Wilderness Guides Association, la principal organització internacional de guies d'entorns agrestos, celebra a tot l'Estat. La trobada aplega guies professionals de països com Finlàndia, Holanda, Rússia, Groenlàndia, de Catalunya i de la resta de l'Estat.

Summary: Una trentena de guies de natura salvatge de tot el món aprenen tècniques de rastreig i supervivència al Berguedà


El director de l'Oficina de Drets Civils i Polítics, Adam Majó, ha defensat aquest dimecres la tasca d'aquest organisme davant dels grups del Parlament i els ha reclamat el rebuig "de tots els partits" a qualsevol atac o agressió amb motivació política. En el marc d'una compareixença a la Comissió d'Afers Institucionals del Parlament, ha lamentat les accions contra seus de partits, entitats i administracions, i "sobretot als domicilis particulars", que ha apuntat que "es produeixen massa sovint". Tanmateix, ha demanat a les formacions que "no només mirin el que és seu", sinó que tinguin en compte els atacs a adversaris. En valorar la polèmica sobre els llaços grocs i pancartes en període preelectoral, Majó ha deixat clar que per a ell “tan poc neutral és la bandera espanyola com un llaç groc”. També ha avançat que, fruit de les seves reunions, ha sabut que els Mossos d'Esquadra han retirat del seu protocol les dispersions de manifestants amb furgonetes: “Ens asseguren que no es tornaran a produir”. Majó ha reivindicat la feina de l’Oficina de Drets Civils i Polítics, creada el juny de 2018 i adscrita al Departament de Vicepresidència, Economia i Hisenda, com a “oficina de tots els ciutadans” i ha negat que sigui “l’oficina del Govern, dels independentistes ni dels que són d’esquerres”. No obstant això, el portaveu de Cs, Carlos Carrizosa, l’ha acusat de ser “un assalariat del Govern” i li ha recriminat que hagi apuntat a una regressió de drets a l’Estat espanyol: “Vostè no en té res, de reprimit, vostè és un repressor”. La diputada del PP Esperanza García li ha etzibat que “està totalment incapacitat” per dirigir l’Oficina i li ha recriminat que “independentista ho és molt però d’independència respecte del Govern no en té cap”. També el socialista Ferran Pedret ha lamentat que expressa “un suport a les tesis independentistes de manera clara” i ha afirmat que l’ens és una eina “de propaganda i difusió”. Majó ha plantejat que la bandera espanyola és un símbol polític “que no representa el conjunt de la població”, en referència als catalans independentistes. En ple debat sobre la neutralitat dels espais públics en període electoral, Majó ha considerat que “tan poc neutral és la bandera espanyola com un llaç groc”. Ha titllat d’“ultradreta” els grups organitzats que treuen llaços grocs “pel seu modus operandi”, ja que habitualment actuen tapats, fora dels seus barris o pobles i amb elements tallants. “En la voluntat i la manera d’actuar hi ha clarament una actitud d’ultradreta” que han contrastat a les xarxes socials, ja que algunes d’aquestes persones “són de Plataforma per Catalunya, Vox o Democracia Nacional”.

Summary: Majó defensa l'Oficina de Drets Civils i creu que "tan poc neutral és la bandera espanyola com un llaç groc"


L'alcaldessa de Barcelona, Ada Colau, ha explicat aquest dilluns que, probablement, participarà en els actes que l'ANC organitzarà durant la Diada. "M'ho he preguntat com a alcaldessa i crec que hi ha més motius per ser-hi que no pas per no ser-hi", ha indicat durant una entrevista al canal 3/24. Segons Colau, els motius que han fet sortir els catalans al carrer els darrers anys "continuen intactes". Com a alcaldessa veu necessari manifestar-se per defensar "la sobirania de Catalunya, els drets socials i nacionals i les institucions catalanes". L'amenaça d'inhabilitació que plana sobre la presidenta del Parlament, Carme Forcadell, és un dels motius que ha citat per criticar la judicialització de la política que impulsa el govern espanyol per combatre el procés sobiranista. Tot i les reflexions personals, la líder de Barcelona En Comú també ha explicat que el debat encara no s'ha abordat dins la seva organització. Colau no comparteix el full de ruta que JxSí i la CUP defensen al Parlament, i que compta amb el suport de l'ANC i Òmnium Cultural, les dues entitats organitzadores de les mobilitzacions del proper Onze de Setembre. L'alcaldessa ha subratllat, però, que prioritza defensar la sobirania i institucions catalanes i, per això, és partidària de ser en les manifestacions de la Diada. "Com a alcaldessa crec que cal defensar les institucions del país encara que no comparteixi el full de ruta", ha subratllat. És l'opinió personal de Colau, que no ha garantit al 100% la seva presència en les mobilitzacions, tot i remarcar que preferiria ser-hi. "Com a amfitriona d'una manifestació massiva de la Diada és millor ser-hi", ha opinat. Segons ella, els motius de les últimes manifestacions massives segueixen intactes: "Tenim un govern recentralitzador, autoritari i que no para de judicialitzar el conflicte". L'alcaldessa sí ha garantit la presència als actes institucionals tant de l'Ajuntament com de la Generalitat i també a la tradicional ofrena de l'Ajuntament al monument de Rafael Casanova. L'acte que organitza el Govern es farà enguany al passeig del Born i no pas al Palau de la Generalitat. Una decisió que no incomoda Colau, ans el contrari: "Em sembla fantàstic. Una molt bona idea. I hi serem amb molt de gust". La probable presència de Colau en les manifestacions de la Diada contrasta amb la posició contrària que han manifestat públicament dirigents d'ICV i Catalunya Sí Que Es Pot (CSQP). L'alcaldessa i líder de BComú (on estan representants tant ICV com els partits que formen part de CSQP), ha explicat que el tema encara no s'ha debatut internament entre els comuns. No serà candidata a la Generalitat No és la primera vegada que ho fa, però aquest dilluns Colau ha tornat a descartar-se com a hipotètica cap de llista a les eleccions catalanes del nou espai polític que hauria de sortir de les confluències d'esquerra. "No tinc cap intenció de presentar-me a un altre lloc. Jo m'he presentat per ser alcaldessa de Barcelona. Afortunadament hi ha molts lideratges i es va veient com surt molta gent bona que no havia estat en política tradicional", ha explicat. Colau es compromet a acabar el mandat al consistori barceloní, que conclou el 2019. En tot cas, el nou espai polític de l'esquerra alternativa començarà a caminar amb pas ferm a partir del setembre amb la intenció que "tothom que se senti cridat" pugui participar-hi. Colau ha evitat parlar de terminis concrets, però sí ha apuntat que quan comencin les converses es tancarà un calendari. El diari ARA publica aquest mateix dilluns que la intenció dels comuns és presentar el nou subjecte polític durant el primer trimestre del 2017. La líder de BComú ha subratllat que no treballaran condicionats per les fites electorals (unes possibles eleccions al Parlament durant el 2017) i que el debat serà obert per tal que la confluència vagi "molt més enllà de les sigles dels partits". Aquest nou subjecte polític treballarà per canviar la correlació de forces a Catalunya, amb l'objectiu de construir una majoria d'esquerres al Parlament. Això implica teixir més i millors complicitats amb ERC, amb qui Colau ha reconegut algunes tibantors públiques: "A ningú se li escapa que, després que En Comú Podem guanyés les eleccions del 20-D, alguns partits i sectors vinculats a Esquerra ens veuen com a rivals electorals". En tot cas, Colau, ha recalcat que no té cap dubte que les coincidències "ideològiques i programàtiques" amb els republicans són moltes més que les seves discrepàncies. Segons Colau, els atacs a través de les xarxes socials o les declaracions de persones vinculades a l'independentisme no han de fer oblidar aquesta coincidència. "No vull fer victimisme, però m'he sentit estranyada amb algunes declaracions. Sentir el conseller de Justícia (Carles Mundó) dir que els comuns son borbònics i monàrquics, és un sense sentit. Hi ha coses que no calen. Ens hem de centrar en allò que tenim en comú", ha conclòs.

Summary: Colau apunta la seva presència als actes de la Diada: "Hi ha més motius per ser-hi que no pas per no ser-hi"


La presentació de l'acord per la reindustrialització de la planta de Delphi a Sant Cugat prevista per aquest divendres s'ha posposat. La matriu de la companyia, a Luxemburg, ha d'avalar un darrer detall sobre la descontaminació del sòl i es preveu que l'acord es pugui fer públic properament, segons ha pogut saber l'Agència Catalana de Notícies (ACN).  L’acord contempla que les empreses J.Juan, Gutmar, ISEE i Guilera donin continuïtat a l’activitat industrial de la planta que Delphi Diesel Systems té a Sant Cugat, i garanteix el manteniment de bona part dels llocs de treball.

Summary: Posposen la presentació de l'acord per a la reindustrialització de la planta de Delphi a Sant Cugat


Els salaris de totes les categories laborals van millorar durant el 2019 però ho van fer de forma desigual entre directius i empleats, segons conclou l'informe 'Evolució salarial 2007-2019' elaborat per ICSA Grupo i EADA Business School. Així, mentre els sous dels directius va créixer un 4,58% el 2019 en relació a 2018 i el dels comandaments intermedis un 3,43%, el dels empleats ho va fer un 1,89%. Això és tradueix en un increment d'uns 3.715 euros per a un directiu i de 431 de mitjana per a un treballador. Així, el salari mitjà es va situar en 84.773 euros anuals per a directius, 42.929 per a comandaments intermedis i en 23.250 per als empleats. A Catalunya, aquests sous estan entre un 2,15% i un 2,27% per sobre de la mitjana estatal.

Summary: Milloren els salaris el 2019 però de forma desigual amb un augment del 4,58% entre directius i d'un 1,89% entre empleats


El Tribunal Europeu de Drets Humans ha admès a tràmit la demanda que van presentar dos dels condemnats pel setge al Parlament el 2011 contra la sentència del Tribunal Suprem (TS) que els va imposar tres anys de presó. El Tribunal d'Estrasburg ha acceptat examinar la demanda després que el Tribunal Constitucional (TC) rebutgés admetre a tràmit el recurs d'empara que van presentar la defensa dels 'indignats' contra la sentència del Suprem. Segons han confirmat a l'ACN fonts properes al cas, en la seva demanda, les defenses dels 'indignats' al·leguen que la sentència del Suprem, que va revocar l'absolució prèvia per part de l'Audiència Nacional espanyola, vulnera la jurisprudència espanyola, que estableix que no es pot condemnar en apel·lació sense proves noves i sense donar audiència als afectats. El Tribunal Suprem va revocar l'any passat l'absolució dels 'indignats' jutjats per l'Audiència Nacional per les protestes que el juny de 2011 van bloquejar el Parlament i va imposar una pena de tres anys de presó a vuit d'ells per un delicte contra les altes institucions de l'Estat. Els magistrats de l'alt tribunal van argumentar en la seva sentència que l'exercici de la llibertat d'expressió i el dret de reunió no poden neutralitzar altres drets i, en concret, el de participació política a través dels representants legítims. Per dictar la seva sentència condemnatòria, el Suprem va convocar a les parts a una vista en què les defenses van exposar els seus arguments, però els acusats no van tenir ocasió de ser escoltats directament pel tribunal.

Summary: El Tribunal d'Estrasburg admet a tràmit un recurs contra la condemna dels 'indignats' pel 'setge' al Parlament


Els advocats gironins demanen "diàleg" amb el Departament d'Agricultura i els agents rurals per posar fi a les captures nocturnes de senglars des d'un tot terreny. La portaveu de la Comissió de Protecció de Drets dels Animals (CPDA), Marina Vall-llosada, admet que la superpoblació de l'espècie és un problema, sobretot perquè els senglars causen estralls als conreus. Ara bé, emparant-se en la Llei de Caça, recorda que aquestes incursions nocturnes són "il·legals" i reclama que el creixent número de porcs es controli combinant "els mètodes tradicionals" amb d'altres d'anticonceptius. En aquest darrer cas, a imatge dels que s'apliquen a colònies de coloms i gats. "Hem de trobar una via de solució que no passi per aquests sacrificis, que no són 100% efectius", indica. Per això, un cop passat l'agost, demanaran trobar-se amb Agricultura i el cos d'agents rurals per parlar-ne.

Summary: Els advocats demanen "diàleg" amb Agricultura per acabar amb les captures nocturnes de senglars perquè són "il·legals"


Calvet destaca que permetria als operadors i usuaris "anar a l'avançada" i es disposaria d'un estoc d'EPI actualitzat ACN Barcelona.-L'Autoritat del Transport Metropolità (ATM) treballa en l'adjudicació d'un plec per a l'elaboració d'un protocol per al transport públic davant l'aparició de noves pandèmies en un futur i que permeti donar una resposta "immediata" des dels operadors. Així ho ha anunciat aquest dilluns al matí el conseller de Territori i Sostenibilitat i president del consorci, Damià Calvet, en una compareixença telemàtica davant la comissió de Territori i Sostenibilitat. D'aquesta manera, els operadors i els usuaris podrien "anar a l'avançada",  en unes condicions de servei determinades perquè s'"evitin aglomeracions" i no haver d'esperar que altres administracions els facilitin EPI ja que es preveu que es disposi d'un estoc actualitzat  Segons ha explicat, l'ATM va haver de comprar-ne pel seu compte després que no es concretés un enviament que va gestionar de manera centralitzada Ports de l'Estat. Calvet ha lamentat que els EPI "han estat i continuen sent un maldecap" no només per als serveis essencials, com els sanitari, sinó per a treballadors en l'àmbit de la gestió de residus, cicle de l'aigua o operadors logístics de mercaderies i del transport públic, per a qui havien d'anar destinats vuit milions d'unitats d'Equips de Protecció individual que va comprar l'Estat i dels quals només en va arribar un milió.  Per això, ara l'ATM prepara treballa en un plec per adjudicar l'elaboració d'aquest protocol perquè quan les autoritats sanitàries declarin una nova situació de pandèmia, els operadors ja sàpiguen com actuar d'entrat de manera immediata i estiguin "obligats" a seguir-lo, a més de comptar amb un estoc d'EPI actualitzat.  Segons el conseller, en les reunions sectorials amb el Ministeri per afrontar la crisi derivada del coronavirus la voluntat de "cooperació i diàleg amb l'Estat màxima", tot i que també els ha traslladat la seva "discrepància" sobre l'oferta del transport públic o la pròrroga del decret d'estat d'alarma.

Summary: L'ATM adjudicarà l'elaboració d'un protocol per al transport públic davant l'aparició de noves pandèmies


El tercer tinent d'alcalde de l'Ajuntament de Barcelona, Jaume Asens, ha qualificat de "molt perilloses i temeràries" les declaracions del ministre de l'Interior, Fernando Grande-Marlaska, que ha enviat una carta a l'alcaldessa, Ada Colau, avisant-la que és "perillós identificar institucions democràtiques de l'Estat amb un règim polític del passat". D'aquesta manera, Marlaska s'ha referit al faristol que l'Ajuntament ha instal·lat davant la comissaria de la policia espanyola de Via Laietana per recordar les víctimes de tortura durant el franquisme i que ahir dijous va patir un acte vandàlic. En una entrevista a 'Ser Catalunya',  Asens ha afirmat que la reacció del ministre demostra que "no hi hagut ruptura en la línia de continuïtat entre dictadura i democràcia" i que està a prop de Cs. Així mateix, ha assenyalat que "no és molt sensible al tema de les tortures".  Asens ha argumentat que a Alemanya ningú es planteja que quan es recorda el passat nazi s'està qüestionant la democràcia alemanya i ha afegit que, si es fa aquesta associació, vol dir que no hi ha hagut una ruptura entre franquisme i democràcia. El tinent d'alcalde i també candidat dels comuns per Barcelona al 28-A creu que el ministre d'Interior hauria de tenir més respecte a les víctimes i s'ha mostrat convençut que la majoria dels agents del cos de la policia espanyola saben diferenciar una cosa i l'altra i no veuen la placa com una ofensa. De fet, ha assenyalat que el PSOE va aprovar al Congrés que la comissaria de la Via Laietana es convertís en un lloc de memòria i ha atribuït la reacció de Marlaska a la seva aproximació "cada cop més gran" a Cs, tot i ser ministre d'un govern del PSOE.  "De les 9 condemnes d'Estrasburg a l'estat espanyol per no investigar tortures, 6 són de Marlaska quan era jutge de l'Audiència Nacional. No sembla molt sensible al tema de les tortures", ha afegit.

Summary: Asens veu la carta "temerària" de Marlaska com la demostració que no hi ha hagut ruptura entre dictadura i democràcia


Els pressupostos de la Generalitat per al 2020 destinen 9,6 MEUR a la construcció de l'estació Ernest Lluch de la línia 5 del metro entre les actuals parades de Collbanc i Publilla Cases a l'Hospitalet de Llobregat. Aquesta inversió suposa gairebé el 70% dels 15 milions en què està pressupostada l'obra. Del total, 8,7 milions es destinen al condicionament interior d'una estació que ja fa més de cinc anys que té l'obra civil acabada. La resta serviran per instal·lar la senyalització ferroviària (323.00 euros) i les escales mecàniques (608.000). La previsió és que la nova estació estigui enllestida l'estiu de l'any vinent.  La nova estació tindrà tres nivells (carrer, vestíbul i andanes) i comptarà amb dos accessos a banda i banda de la carreretera de Collblanc, un al terme municipal de L'Hospitalet i l'altre al de Barcelona. A l'altre extrem de l'estació, a la cantonada amb el carrer d'Ernest Lluch, s'emplaçarà la sortida d'emergència. La infraestructura serà a més un important intercanviador entre L'Hospitalet, Barcelona i el Baix Llobregat, i és que la nova parada permetrà un enllaç directe entre la línia 5 del metro i les línies T1, T2 i T3 del Trambaix.

Summary: Els comptes de la Generalitat per al 2020 destinen 9,6 MEUR a la construcció de la nova estació de la L5 a l'Hospitalet


El transport escolar ha reprès aquest dilluns el servei amb un protocol que estableix que els alumnes han d'anar tot el trajecte amb mascareta, fer el rentat de mans amb gel hidroalcohòlic abans de pujar-hi i utilitzar sempre el mateix seient, el qual queda assignat per a tot el curs. De fet, el Departament d'Educació permet arribar al 100% d'ocupació dels autocars, tal com ho ha comunicat als consells comarcals. En el cas de l'Alt Urgell, on hi operen 15 rutes que donen servei a unes 350 persones, el primer viatge s'ha pogut dur a terme "sense incidències", segons ha explicat la seva presidenta, Josefina Lladós, que ha afegit que confia que aquesta situació de normalitat "pugui ser la tònica del què ha de venir". En aquesta primera jornada de transport escolar no s'ha vist a tots els alumnes utilitzant el servei, ja que normalment molts pares opten per portar-los ells mateixos en aquest primer dia de classe. Així, en el cas de la ruta que va fins a Calvinyà, al municipi de les Valls de Valira (Alt Urgell), l'han agafat catorze de la trentena d'usuaris habituals i en les 15 línies han estat 230. Lladós ha destacat que en totes les línies de la comarca s'han seguit les directrius establertes. Així, tot i que veu "natural" que després de sis mesos sense escola hi pugui haver un cert "neguit" per part de les famílies, ha volgut donar un missatge de "tranquil·litat". A més, ha demanat "ser tots molt responsables" i traslladar aquestes actituds als nens i joves. La presidenta del Consell Comarcal de l'Alt Urgell també ha afirmat: "És un temps en el que cal ser adaptable, perquè ningú sap què pot passar d'aquí a un mes". En aquest sentit, ha volgut deixar clar que des de l'administració s'intentarà donar resposta de la millor manera possible i amb l'objectiu de garantir l'obertura de les escoles i el dret a l'educació.

Summary: El transport escolar reprèn el servei amb la norma del rentat de mans, mascareta i assignant un seient per a tot el curs


La policia espanyola ha acabat l'escorcoll del domicili de l'expresident de la Generalitat Jordi Pujol, a la ronda General Mitre de Barcelona, poc després de les 11 del matí, després de tres hores. En el marc d'una operació realitzada per la Udef per ordre de l'Audiència Nacional espanyola, els agents haurien buscat documentació del fill gran de l'expresident, Jordi Pujol Ferrusola, en una habitació del pis. Aquests dies el fill gran del matrimoni Pujol Ferrusola viu a casa els seus pares perquè està convalescent d'una operació quirúrgica a l'espatlla, i per això la policia s'ha desplaçat allà. Cap a les 10 del matí Jordi Pujol i Soley i la seva esposa, Marta Ferrusola, han sortit del domicili i han pujat a un cotxe, en direcció desconeguda, moment que ha aprofitat el seu fill petit, Oleguer, per despistar a la premsa i marxar per un costat sense que gairebé ningú el veiés. Més tard han sortit dos fiscals anticorrupció, seguits d'una secretària judicial. Finalment, a les onze del matí, ha sortit un agent amb una capsa, on hi hauria els documents decomissats. Ha estat aleshores quan s'ha desmuntat el dispositiu policial que encerclava la porta d'accés a l'edifici, i han marxat les tres furgonetes i els vehicles policials desplaçats. Minuts més tard, quan ja no quedaven policies, ha sortit l'advocat de la família Pujol, Cristobal Martell, que tot i la gran presència de periodistes no ha volgut fer declaracions. Poc abans de les 12 del migdia ha sortit Jordi Pujol Ferrusola, amb el braç dret immobilitzat, i també ha pujat a un cotxe particular que se l'ha endut ràpidament enmig d'un núvol de càmeres i fotògrafs.

Summary: ACTUALIZACIÓ:Acaba l'escorcoll al domicili de l'expresident de la Generalitat Jordi Pujol


El departament d'Economia ha presentat aquest dijous la Nota d'Economia 103, sota el títol 'Anàlisi i eines per fer front a la pobresa i la desigualtat'. El document recull estudis i conclusions d'una trentena d'experts i constata, entre altres qüestions, que el "marc autonòmic" que regeix la política econòmica i social de la Generalitat provoca que Catalunya "no tingui capacitat" suficient per fer front a la pobresa i les desigualtats. És per això que el vicepresident i conseller d'Economia, Oriol Junqueras, ha explicat que la situació l'ha obligat a fer uns pressupostos per a l'any vinent "que no són ni els que mereixen ni els que necessiten els catalans", perquè no corresponen a "l'esforç fiscal i econòmic" que fa la ciutadania i no poden recollir "tants recursos com es necessitarien". El secretari d'Economia, Pere Aragonès, ha conclòs que aquesta i altres conclusions de l'estudi presentat són un motiu més per a la independència. "Volem un estat per poder fer front a les desigualtats!, ha sentenciat. El document presentat aquest dijous constata que "les restriccions de l'actual marc autonòmic en competències i disponibilitat d'ingressos limiten l'abast de les polítiques públiques que es poden impulsar des del Govern de la Generalitat". L'informe parla, per exemple, del sistema tributari, remarcant que "el disseny impositiu actual s'hauria de replantejar perquè tingués un caràcter més redistributiu", però posa de manifest que "el Govern català no té capacitat per fer-ho, ja que els grans tributs són gestionats per l'Estat".  En aquest sentit, el secretari d'Economia, Pere Aragonès, ha obert l'acte assegurant que la confecció i publicació d'estudis com aquest serveixen també per explicar que el Govern "vol un estat català per poder fer front a les desigualtats" de manera més efectiva. La directora general d'anàlisi econòmica, Natàlia Mas, també ha destacat que la voluntat de construir un nou estat fa que ara, quan s'estaria a les portes de la independència, sigui un moment idoni per fer un estudi com aquest, perquè suposa "una oportunitat única que se'ns ofereix per debatre quines han de ser les prioritats econòmiques i socials del nou estat".  La presentació de l'informe ha comptat també amb la intervenció d'Oriol Junqueras, que ha remarcat que en un context com l'actual i la distribució competencial que existeix entre l'Estat i la Generalitat, Catalunya "té recursos més escassos dels que li correspondrien per la realitat econòmica, l'esforç fiscal i les necessitats reals". "I per això diem que malgrat que ens esforcem per fer els pressupostos millors, mai són els que la gent necessita i mereix. No són els que necessita perquè necessita més recursos en molts àmbits importantíssims, i no són els que mereix perquè fem un esforç fiscal molt superior als recursos que té l'administració catalana", ha afegit.  Tot i això, el vicepresident ha garantit que Economia "continuarà destinant el percentatge més alt possible dels pressupostos als àmbits de necessitats, que són també de garantia de disponibilitat de bons pressupostos futurs". "La proposta pressupostària que estem treballant centra la seva atenció en l'intent de resoldre bona part de les bosses de pobresa enquistades i que la recuperació macroeconòmica no aconsegueix corregir", ha comentat Junqueras. D'altra banda, Pere Aragonès també ha explicat que aquest estudi està servint també com a "primer pas" per crear un observatori permanent dels indicadors de benestar i pobresa a Catalunya. Així, es retén establir "una monitorització de la pobresa i la desigualtat" des d'Economia i Treball i Afers Socials. El secretari d'Economia ha detallat que els dos departaments treballen en "el disseny d'una taula d'indicadors de progrés social per complementar variables econòmiques com el PIB". L'objectiu és obtenir dades de referència que "ajudin a prendre decisions polítiques i permetin millorar l'acció del Govern". D'aquests estudis, el departament farà un informe anual que representarà la foto fixa i l'evolució de les condicions de vida dels catalans.  La Nota l'Economia 103: Anàlisi i eines per fer front a la pobresa i la desigualtat" suposa el primer treball coordinat des del Govern que analitza la desigualtat a Catalunya des d'una perspectiva transversal i abordant diferents mètodes i dimensions. Es tracta d'un total de 19 extensos articles signats per 30 acadèmics, tècnics i experts en aquests àmbits.  Dades i recomanacions de l'informe En un d'aquests textos s'indica que "més enllà de la necessitat de més inversió social, la Generalitat encara pot millorar en l'eficiència de catàlegs i la seva gestió". De la mateixa manera, s'indica que "cal revisar a fons les prestacions socials, que siguin més flexibles i adaptables a les noves formes de pobresa", perquè "algunes resulten inaccessibles, arriben a destemps o estan desfasades". En aquest sentit, un altre dels articles aposta per crear una Renda Bàsica a Catalunya i creu que "és possible finançar-la".  Els autors defensen una "assignació monetària incondicional a tota la població" que suposi 7.471 euros a l'any per als adults i 1.494 euros per als menors de 18 anys. Aquesta renda "substituiria totes les prestacions actuals" d'import inferior, suposant així "un estalvi d'un 92.222 milions d'euros amb dades del 2010". Per finançar la renda, a més, aposten perquè a Espanya "tothom tingui aplicat un únic tipus d'IRPF del 49%". Aquestes mesures, segons els autors, faria reduir la desigualtats, que els treballadors no acceptessin feines amb salaris baixos, i seria una "palanca per a l'emancipació dels joves".

Summary: Un estudi d'Economia constata que Catalunya "no té capacitat" suficient per afrontar la pobresa amb el "marc autonòmic"


Els trens de les línies R1, R3 i R4 arrosseguen retards de més de 25 minuts a causa d’una avaria en la senyalització entre l’estació de Sants i l’Hospitalet de Llobregat, segons ha informat Renfe. La incidència s’ha produït poc després de tres quarts d’onze del matí i obliga els trens a circular per via única en el tram afectat, segons la companyia ferroviària. Precisament, aquest dilluns ja hi va haver una altra incidència en aquest mateix tram entre Sants i l’Hospitalet, en aquest cas un problema d’electrificació que va provocar retards de fins a una hora i mitja a les tres línies ferroviàries.

Summary: Retards de més de 25 minuts a l’R1, R3 i R4 per una avaria en la senyalització entre Sants i l’Hospitalet


El Tribunal Superior de Justícia de Madrid (TSJM) ha reconegut la doctrina del Tribunal de Justícia de la Unió Europea (TJUE), que va sentenciar al setembre que s’havia d’equiparar la indemnització d’una treballadora interina del Ministeri de Defensa amb la d’un treballador indefinit. Així, la Sala Social del TSJM ha revocat parcialment la sentència dictada en origen per un jutjat de Madrid que declarava procedent l'extinció del contracte que unia les parts i ha admès el dret de la treballadora a percebre una indemnització de 6.141,85 euros. La sentència publicada aquest dimecres reconeix el dret a presentar un recurs de cassació per a la unificació de doctrina davant del mateix TSJM en el termini improrrogable de deu dies. La sentència del TSJM reconeix així que cal fixar la indemnització que correspon a la demandant sobre la base d'una antiguitat des del 17 d'agost de 2005 fins al 30 de setembre de 2012 (set anys i dos mesos). La resolució judicial determina que la indemnització s’ha de fixar a raó de 20 dies de sou per any treballat (com la que reben els treballadors indefinits en cas d’acomiadament per causes objectives) i, per tant, imposa al Ministeri de Defensa el pagament de 6.141,85 euros a la demandant. El text del tribunal madrileny cita en diverses ocasions l’argumentari del TJUE per concloure que “no es pot discriminar a l'actora pel que fa a la indemnització per l'extinció de la relació laboral, com a conseqüència del tipus de contracte subscrit i, per tant, té dret a igual indemnització que la que correspondria a un treballador fix comparable que extingeixi el seu contracte per una altra causa objectiva”. En línia amb la doctrina fixada per la justícia europea, el TSJM admet en la seva sentència que és “evident” que la demandant feia la mateixa feina que la treballadora a la que va substituir durant set anys, “tenint en compte que el lloc de treball és únic i, per tant, són idèntics la naturalesa del treball i els requisits de formació” i “ho han de ser també totes condicions laborals, entre elles, la indemnització per cessament”.

Summary: El TSJM assumeix la doctrina europea i admet l’equiparació entre indemnitzacions de treballadors interins i indefinits


Els patrons del Parc Científic i Tecnològic de la UdG tenen 45 dies per aconseguir renegociar el deute amb l'Estat i evitar que entri en fase de liquidació. El parc va presentar concurs de creditors el gener de 2015 i arrossega un deute de 27,6 MEUR amb l'Estat. Aquest dijous es va fer una primera reunió a Madrid on el president de la Diputació, Pere Vila, el rector, Sergi Bonet, l'alcaldessa de Girona, Marta Madrenas, i la directora del parc, Anna Albar, van explicar al ministeri la voluntat d'aportar conjuntament fins a 11,3 MEUR. La resta del deute proposen que es condoni ja que s'han fet esforços i el parc té un compte d'explotació positiu i un 100% d'ocupació. El ministeri, lluny d'acceptar la proposta, va demanar a la Generalitat que assumeixi els 16,3 MEUR restants. Una contraproposta que va deixar perplexos els responsables de les tres institucions perquè la Generalitat no és patrona del parc ni ha avalat mai cap crèdit. Tanmateix, insisteixen que entrar en liquidació no suposaria aturar l'activitat al parc.

Summary: El Parc Científic i Tecnològic de la UdG entrarà en liquidació si no hi ha un acord abans de 45 dies


El Departament de Territori i Sostenibilitat ha activat un avís preventiu per contaminació atmosfèrica a Barcelona i la seva conurbació arran d'una intrusió de pols africana. Segons Territori, el desplaçament de la borrasca Gloria ha afavorit el transport de la pols preveient nivells moderats i alts de partícules PM10 a Catalunya aquest dijous i els pròxims dies. L'avís preventiu, la fase prèvia a la possibilitat d’episodi ambiental, s'ha activat als 40 municipis de la conurbació de Barcelona que integren la Zona de Protecció Especial de l’Ambient Atmosfèric i que formen part del Barcelonès, el Baix Llobregat, el Vallès Oriental i el Vallès Occidental.  L'avís comporta, entre altres, indicar en els panells lluminosos dels principals eixos viaris que el nivell de contaminació és elevat.  i informar la ciutadania perquè prioritzi l’ús del transport públic, notificar a les activitats industrials i obres públiques i de generació elèctrica que activin els protocols de treball previstos en aquests casos i recomanar que s'aturin o redueixin activitats o obres amb materials pulverulents. L’objectiu final de l'avís i les actuacions que se'n deriven és, segons Territori, reduir precisament les emissions de contaminants per evitar un episodi ambiental.   Superacions dels nivells de partícules La mesura s'ha pres després de detectar nivells força elevats de contaminació degut bàsicament a una intrusió de pols  africana. Dimecres es van produir dues superacions del valor límit diari (50 micrograms per metre cúbic) per a les PM10 en dos punts de mesurament de la ciutat de Barcelona (Eixample i Poblenou). La Direcció General de Qualitat Ambiental i Canvi Climàtic farà un seguiment diari exhaustiu dels nivells i valorarà si cal activar un episodi de contaminació per partícules, o bé desactivar l’avís preventiu. Recomanacions per reduir la contaminació La Generalitat recomana als ciutadans dels municipis afectats desplaçar-se a peu, en bicicleta o amb transport públic, regular la climatització de les llars baixant la temperatura del termòstat, i assegurar-se del bon funcionament de les calefaccions de combustibles fòssils, com llenya o biomassa, evitant-ne purgues i arrencades.   Municipis afectats  Els municipis afectats són: Badalona, Barcelona, l'Hospitalet de Llobregat, Sant Adrià de Besòs, Santa Coloma de Gramenet, Castelldefels, Cornellà de Llobregat, Gavà, Martorell, Molins de Rei, Esplugues de Llobregat, el Papiol, Pallejà, el Prat de Llobregat, Sant Andreu de la Barca, Sant Feliu de Llobregat, Sant Joan Despí, Sant Just Desvern, Sant Vicenç dels Horts, Viladecans, Badia del Vallès, Barberà del Vallès, Castellbisbal, Cerdanyola del Vallès, Montcada i Reixac, Ripollet, Rubí, Sabadell, Sant Cugat del Vallès, Sant Quirze del Vallès, Santa Perpètua de Mogoda, Terrassa, Granollers, la Llagosta, Martorelles, Mollet del Vallès, Montmeló, Montornès del Vallès, Parets del Vallès, i Sant Fost de Campsentelles.

Summary: Territori activa un avís preventiu per contaminació a Barcelona i la seva conurbació per una intrusió de pols africana


El president del PDeCAT, David Bonvehí, ha defensat aquest dilluns que el seu partit aposta per al diàleg, després que el president del parlament balear, Baltasar Picornell, hagi anunciat que Felip VI estaria disposat a parlar amb els partits independentistes. Ara bé: "No em consta que s'hagi volgut posar en contacte encara amb nosaltres; qualsevol persona que vulgui parlar amb nosaltres aquí ens, té tenint present però que si mai volgués parlar amb nosaltres el primer que li demanarem és que es retracti de les seves de declaracions el 3-O", ha assegurat Bonvehí en roda de premsa després de la primera executiva del partit. "Sempre estem pel diàleg però demanem que abans haurà de demanar perdó per la compareixença del 3-O, entenem que va ser desafortunada i que no va estar encertat ni va ser gens conscient amb la majoria del poble", ha afegit.

Summary: El PDeCAT defensa el diàleg però demanarà al Rei que "es retracti" del discurs del 3-O si vol reunir-se


La portaveu d'ICV i diputada de Catalunya Sí que es Pot, Marta Ribas, s'ha mostrat sorpresa amb la carta de la CUP –on denuncia un 'linxament' de CSQP a la seva organització- i ha assegurat que el relat del text "no es correspon amb la realitat dels darrers mesos". "Ho estan expressant com un problema de comunicació entre dos formacions quan en realitat el problema és la seva estratègia política", ha assenyalat Ribas, que ha recordat als cupaires que estan donant suport a Junts pel Sí, han fet president un dirigent de CDC i estan pactant sobre ATLL o els pressupostos. "Evidentment que discrepem amb ells pel seu suport a les polítiques de dretes", ha afirmat Ribas, que també ha retret als cupaires que intentin resoldre aquest assumpte a través dels mitjans i no parlant "cara a cara". "Hem tingut unes quantes reunions formals amb la CUP com a grups parlamentaris i en seguirem tenint", ha continuat la portaveu d'ICV i integrant de Catalunya Sí que es Pot. "De fet, coincidim en el mateix passadís dels despatxos", ha ironitzat Ribas. "Creiem que el problema que manifesten en aquesta carta no és un element comunicatiu sinó d'estratègia política. S'estan trobant que discrepem amb ells pel seu acord d'estabilitat amb Junts pel Sí i les seves polítiques", ha insistit la portaveu d'ICV, que ha posat l'exemple d'ATLL. "Quan nosaltres vam presentar una esmena per recuperar el control públic de l'empresa, ells hi van votar en contra. Van optar per no furgar en l'ull de poll de CDC i per fugir cap endavant en el tema ATLL", ha disparat Ribas. "Nosaltres parlarem, seguirem parlant i treballant amb la CUP al carrer i al Parlament sempre que sigui per bastir alternatives a les polítiques de CDC", ha manifestat la portaveu d'ICV. "Però no coincidirem mai amb ells quan sigui per aprovar les propostes i les estratègies de la dreta", ha conclòs Ribas.

Summary: ICV nega cap 'linxament' a la CUP: "El problema és la seva estratègia política"


Els anticapitalistes avisen el Govern que "per fer la truita cal trencar els ous també en matèria pressupostària"  ACN Barcelona.-La CUP ha registrat aquest dimarts les esmenes a la llei de mesures fiscals i financeres i calcula que es disposaria d'uns 500 milions d'euros de més als comptes per al 2017 si s'apliqués la reforma que plantegen per a l'IRPF -augmenten el nombre de trams alts per "fer-los més progressius"-, per a l'impost de Patrimoni –rebaixen el topall a 450.000 euros- i per al de Successions per retornar-lo a nivells previs que "CiU i PPC pràcticament l'eliminessin". Els diputats de la CUP Eulàlia Reguant i Benet Salellas també han posat sobre la taula vuit impostos nous en fiscalitat ambiental, a banda de mesures contra la corrupció. Per als anticapitalistes, la seva bateria d'esmenes és "un exercici de realitat" per escollir entre "república o reprivada". Ara, la partida amb el Govern per negociar les esmenes "està oberta", ha recordat Salellas. Però: "Per fer la truita cal trencar els ous, també en matèria pressupostària", ha afegit Reguant.  En total, els cupaires han presentat 40 esmenes al text del projecte de llei de pressupostos i 70 més a la de mesures fiscals. També han proposat a JxSí un centenar de canvis més de reassignació pressupostària cap a polítiques socials que els cupaires ja van xifrar al desembre en 700 milions.  En aquest gruix de propostes, la fiscalitat és cavall de batalla dels cupaires i per això, tal com van fer durant la negociació prèvia al debat a la totalitat dels dos projectes de llei, han tornat a fixar l'IRPF com a demanda. En concret, plantegen augmentar el gravamen autonòmic i introduir nous trams per a rendes superiors a 60.000 euros perquè "com més trams, més progressivitat". Així, els cupaires volen conservar el 21,5% per a les rendes d'entre poc més de 53.400 i 60.000. A partir d'aquí introdueixen un nou tram fins als 90.000 amb un tipus del 22,50% mentre que de 90.000 a 120.000 euros el tipus aplicable seria del 23,50%; de 120.000 a 175.000 es gravaria un 24,50% i en endavant es mantindria el 25,50%.  A més, en clau de Patrimoni, els cupaires fixen el topall exempt als 450.000 euros, més baix que l'actual. Els càlculs dels cupaires situen la recaptació per IRPF i Patrimoni en uns 100 milions d'euros. Alhora l'esquerra anticapitalista també planteja que l'impost de donacions i successions retorni a nivells previs que "CiU i PPC pràcticament l'eliminessin" el 2011. Per aquest gravamen els cupaires volen recaptar uns 400 milions, una xifra que pot variar perquè els darrers anys Successions "ha caigut" en recaptació, ha admès Reguant. Per tot plegat, segons els càlculs de la CUP, la seva proposta fiscal implicaria un increment per als pressupostos de 500 milions d'euros addicionals als càlculs del departament d'Oriol Junqueras.  A banda d'aquests tres, els cupaires plantegen vuit nous impostos mediambientals i han posat sobre la taula també la remunicipalització de l'aigua i un increment del cànon de residus, entre d'altres mesures, que no han xifrat econòmicament.  Ous, truites i pressupostos Tot plegat és, al seu entendre, "un exercici de realitat" per evidenciar que hi ha "alternatives, senzilles i barates". "Que això no va del programa de la CUP sinó d'un país devastat per la crisi i les retallades, i que en la cruïlla el Govern ha de triar entre república o reprivada, entre defensar un 4% o si vol protegir el 96% de les majories", ha afegit Benet Salellas. "Que valori i discuteixin ells què és millor per la ciutadania", els ha arengat Reguant en roda de premsa al Parlament.  Ara bé, i arran de la conferència del president de la Generalitat, Carles Puigdemont, aquest dilluns, la diputada cupaire ha llençat un missatge d'alerta a l'executiu català perquè entomin el debat dels números de forma "clara": "Per fer la truita cal trencar els ous, també en matèria pressupostària; és el debat que volem tenir amb tothom", ha advertit Reguant.  En qualsevol cas, Salellas ha recordat al Govern que la "partida està oberta" per debatre i buscar acords a les emenes. En aquest sentit, ha admès que durant les votacions d'aquesta setmana al Parlament comissió a comissió, molts departaments del Govern "podrien tenir un 'no'" de la CUP . "Ensenyament seria el primer en la llista de suspensos", ha advertit Salellas. Per això, més enllà de les mesures fiscals, els anticapitalistes també presenten mesures per "aturar la descapitalització i el model 'business friendly', i la reversió de privatitzacions", al costat de les mesures en clau de lluita contra la corrupció.  El Consell Polític i el Grup d'Acció Parlamentària de la CUP del 28 de gener traslladarà la decisió de la militància cupaire de cara a la votació final dels comptes al Parlament.  "Xantatge" amb el referèndum  Salellas també ha denunciat "xantatge molt gran" per part del Govern i Junts pel Sí amb els pressupostos i el referèndum de cara a la CUP. Creu que en aquest aspecte l'executiu "necessita millorar" perquè s'ha "obert a altres espais de debat" aquesta tessitura: "Primer voteu pressupostos i després un ensenyarem què fem amb el referèndum". Per Salellas cal reformular la situació per estar "a l'alçada del moment històric". També ha llençat un toc d'alerta al Govern perquè el procés constituent està "a les beceroles".

Summary: La CUP calcula un augment de 500 MEUR amb la seva reforma de l'IRPF, Patrimoni i Successions


Un incendi crema aquest dilluns al migdia deixalles en un abocador a Lloret de Mar (Selva). Segons els Bombers de la Generalitat, el foc s'ha produït poc després d'un quart d'una del migdia. Les deixalles cremen a l'interior d'aquest abocador, un recinte obert situat a la zona de Serra Brava. No hi ha ferits ni ha calgut fer cap evacuació arran de l'incendi. Sis dotacions terrestres i un mitjà aeri dels Bombers de la Generalitat treballen en les tasques d'extinció de l'incendi, que es preveu que cremi durant hores. Així mateix, a la zona s'hi ha desplaçat maquinària pesant, que transporta terra al lloc de l'incendi i remou el material per facilitar l'extinció, i unitats d'ADF que controlen que les flames no s'acostin a la massa forestal del voltant de l'abocador.

Summary: Un incendi crema deixalles en un abocador a Lloret de Mar


El Festival de Cinema Fantàstic de Sitges ha viscut aquest dimecres l'estrena de 'Pet' ('mascota', en anglès), el nou llargmetratge dirigit per Carles Torrens (Barcelona, 1984) que narra una història d'amor "macabra" i "satírica" sobre la identitat i la soledat. Seth (Dominic Monaghan) i Holly (Ksenia Solo) són dues persones aïllades i salvatges que tenen més en comú del que sembla. La relació fosca que inicien posa sota el focus què s'està disposat a fer en nom de l’amor. "Inicialment, els protagonistes són arquetips típics del cinema de terror, però passen a ser molt únics", ha explicat Torrens en declaracions a l'ACN. De la seva banda, Dominic Monaghan ha reflexionat sobre la relació que manté amb Holly en el film establint un paral·lelisme amb Hannibal Lecter: "posar-lo a la presó no és mai una bona idea, perquè s'enfadarà". Seth treballa com a cuidador d'animals en una gossera. Un dia, tornant a casa amb un autobús retroba una antiga companya de classe anomenada Holly, de qui s'enamora perdudament. Intenta, sense èxit, apropar-se a ella fins que un dia decideix tancar-la en una gàbia. Aviat descobreix que Holly no és qui sembla ser i no és clar qui acabarà sent la veritable víctima.  La cinta s'inicia en els paràmetres clars del cinema de terror, més propers a films com 'Hostel'. Porta l'espectador a fer-li creure que veurà una pel·lícula del gènere, fins que es produeix el primer dels girs argumentals: l'inici d'una relació "molt peculiar", com defineix el director del film, "entre dos personatges molt peculiars".  Malgrat que la sang hi és present, Carles Torrens defineix 'Pet' com una història d'amor "truculenta i macabra", una pel·lícula "romàntica i molt negra". "Per mi 'Pet' és una sàtira", ha reblat. Una trama que, per sobre de tot, se centra en els sentiments, que es posen "per davant de la coherència". "L'espectador veu un torrent d'emocions negres. Deixa't portar", recomana a través de l'ACN el cineasta. Un guió tancat 10 anys en un prestatge  El guió, escrit per Jeremy Slater, es va gestar el 2005, després de l'estrena de la primera temporada de la sèrie 'Lost' amb l'objectiu que fos Dominic Monaghan qui el protagonitzés. La  Metro-Goldwyn-Mayer Pictures va fer llavors un pressupost per rodar-la "amb tots els mitjans". Un entrebanc legal, però, va provocar que quedés enterrada en un prestatge durant 10 anys. Va ser llavors quan el guió va caure a mans de Torrens i es va proposar tirar endavant el projecte.  "Vaig aconseguir comprar els drets i dirigir 'Pet' com una pel·lícula independent, rondant-la amb quatre setmanes i amb un pressupost baix", ha destacat el director.  Per fer-ho possible, assegura que va haver de fer "sacrificis" en l'argument, centrant-se en la història romàntica. La sang com a substitut del sexe  Seth és home amb una idea del romanticisme molt infantil. Aquesta circumstància fa que creï vincles que no són sexuals i trobi en la sang el nexe d'unió.  Per contra, Torrens defineix Holly com personatge "ric i amb molts matisos", atípic dins el gènere. Per  Torrents, no és verosímil inicialment –"l'hi has de posar ganes", precisa- però, una vegada l'acceptes, "està dissenyat per passar-t'ho bé". Seth, un home que "intenta ser normal"  En una entrevista amb l'ACN, l'actor Dominic Monaghan defineix el seu personatge com una persona sense les mateixes oportunitats que la resta. "Un home que és, de fet, un nen i que l'únic que busca és intentar ser normal", ha precisat. Vol enamorar-se i tenir parella, però "com més ho intenta, més se n'allunya". La relació de Seth amb Holly és, per Monaghan, com la d'una aranya amb una papallona, la d'un gat amb una rata: li agrada jugar amb Holly, entendre-la, ser el seu amo, i pensar que està dominada. "Però posar Hannibal Lecter a la presó no és mai una bona idea, perquè s'enfadarà", constata.  Preguntat sobre què el va atraure del guió, Monaghan ho té clar: la seva potència. "Sortosament, tinc l'oportunitat de llegir molts guions. La majora són avorrits però quan t'arriba a les mans un text que t'excita, i et lleves i hi penses cada dia, l'has de fer", ha explicat. Sentia, a més, que el paper protagonista estava fet pensant en Charlie, el personatge que ell interpretava a 'Lost', unes "expectatives que volia complir".

Summary: Sitges s'endinsa amb 'Pet' en una història d'amor "macabra i satírica"


PIMEC ha reclamat aprovar un règim sancionador per a les empreses que incompleixin els terminis de pagament als proveïdors. "No pot ser que les petites i mitjanes empreses financin les grans companyies", ha assegurat el president de la patronal, Josep González, davant la Comissió d'Indústria, Comerç i Turisme del Congrés dels Diputats. En la intervenció, González ha assegurat que els objectius dels crèdits ICO no s'han "complert del tot" i ha advertit que prop d'un 20% d'autònoms i pimes es veuran obligats a cessar l'activitat per l'impacte de la covid-19. González s'ha referit al sector industrial com un eix "central i vertebrador" per a la recuperació i ha reclamat un Pacte Nacional per a la Indústria. El president de la patronal catalana ha recordat que el termini de pagament de les empreses del sector privat als proveïdors és de seixanta dies, mentre que la mitjana actual se situa en els 73. En el cas de les administracions, el pagament s'endarrereix fins a quaranta dies. En aquest sentit, González ha alertat dels "greus problemes" que implica la ruptura de les cadenes de pagaments en matèria de morositat, insolvència i situacions concursals a les empreses.  El president de la confederació ha assegurat que, d'aquesta manera, les petites i mitjanes empreses financen a les grans companyies i ha afirmat que es tracta d'un "contrasentit econòmic". A més, ha advertit que aquesta situació provoca problemes de tresoreria a les empreses, ara agreujats per la crisi del coronavirus, i les impedeix créixer.  Davant aquesta situació, PIMEC ha reclamat l'aprovació d'un règim sancionador per a les companyies que no compleixin amb els terminis establerts. "No podem tolerar que hi hagi empreses que paguin a 180 dies", ha etzibat. Actualment, un 61% de les pimes té problemes de tresoreria, segons dades de la patronal.  Aquests problemes són, entre d'altres, les causes que podrien provocar un tancament de les empreses. La patronal preveu que un 20% dels autònoms i pimes es vegin obligats a cessar l'activitat per l'impacte de la crisi del coronavirus. En el cas de la indústria, la xifra cauria fins al 8,6%.  De fet, González s'ha referit a aquest sector com un eix "central i vertebrador" i ha assegurat que està "resistint" més que la mitjana de tota l'economia. En el primer trimestre, el PIB va caure un 4,1%, mentre que l'activitat en el sector industrial, un 2,2%. Tot i això, un 44% de les pimes industrials ha afirmat patir un "estrangulament en els aprovisionaments" al maig i un 61% ha reconegut tensions en la tresoreria.  En referència als ICO, González ha assegurat que no han "complert del tot" l'objectiu de facilitar liquiditat a les empreses. "Les entitats financeres han abusat d'intercanviar concessions d'un crèdit ICO per la retirada de pòlisses de crèdit", ha lamentat. El president de PIMEC ha assegurat que els crèdits han aportat entre un 20% i 30% més de finançament a les empreses, però no han complert l'objectiu del 100%. En total, dels 80.000 milions d'euros atorgats fins ara, 60.000 s'han distribuït al teixit de pimes, mentre que els altres 20.000 a les grans empreses, "que s'ha demostrat que no tenien tanta necessitat de tresoreria". Al sector industrial s'han destinat un 32% dels crèdits.  Entre les mesures proposades, el president de la patronal ha reclamat al govern espanyol fer polítiques per "incentivar" la producció a Espanya i que les empreses amb produccions "llunyanes" puguin tornar. Així mateix, ha proposat potenciar la innovació i apostar per la Formació Professional. A més, ha demanat que les pimes puguin accedir a la contractació pública i ha assegurat que, si bé s'ha fet una "millora important" amb la Llei de Contractació, "la realitat és tossuda".

Summary: PIMEC reclama sancions pels retards en el pagament a proveïdors i alerta que un 20% de pimes tancarà


Samsung ha presentat un any més a Barcelona els seus nous models de telèfon mòbil Galaxy S9 i S9 plus en la vigília de la inauguració del Mobile World Congress (MWC). El Galaxy S9 té com a principal novetat en relació al seu predecessor que "revoluciona i reimagina" la càmera del mòbil. El dispositiu té una obertura de diafragma variable (canvia de f1.5 a f2.4 en funció de la llum), permet fer vídeos a càmera molt lenta (960 'frames' per segon) i crear 'emojis' personalitzats a partir de les nostres expressions facials. A més, el nou Samsung incorpora intel·ligència artificial: Tradueix automàticament al nostre idioma texts als quals acabem de fer una fotografia o dóna informació nutricional dels aliments als quals enfoquem a través de la càmera, entre d'altres. En relació al disseny, és molt similar al de l'S8 i estarà disponible a partir del 16 de març en negre, blau i violeta. La companyia sud-coreana ha fet la presentació en un acte multitudinari aquest diumenge a la tarda amb els màxims responsables de Samsung al recinte de Montjuïc de la Fira de Barcelona. Amb l'eslogan 'Do what you can't' (Fes el que no pots fer), el president del negoci de comunicació mòbil de Samsung, Dj Koh, ha destacat davant els centenars d'assistents que la companyia va més enllà de "la internet de les coses" per anar a un estadi superior, el de "la intel·ligència de les coses". En declaracions a l'ACN, el vicepresident corporatiu de Samsung a Espanya, Celestino García, ha lloat la principal novetat, la càmera, que "revoluciona i reimagina" l'anterior model. "Els avenços que presentem són un capítol importantíssim de la internet de les coses", ha afirmat. Els 'emojis' personalitzats (AR Emoji) han creat un gran entusiasme entre els assistents a la presentació: Els crea el mòbil a partir d'una 'selfie' amb el reconeixement facial de la càmera, i es poden compartir a través de Whatsapp i Facebook Messenger. La companyia també ha anunciat un acord amb Disney que permetrà als usuaris del Galaxy S9 utilitzar 'emojis' dels personatges més famosos de la corporació. En relació a l'obertura de diafragma de la càmera -de 12 megapíxels-, Koh ha remarcat que "s'adapta a l'entorn com ho fa l'ull humà".  D'altra banda, el nou Galaxy també permet expandir la memòria del dispositiu amb una targeta micro SD de fins a 400 GB extra. A més, el mòbil incorpora uns potents altaveus estèreo. Una altra millora en relació a l'S8 és la zona de detecció de l'empremta dactilar per obrir el dispositiu: A l'S9 està col·locada just a sota de la càmera a la part de darrera del mòbil. Pel que fa a la mida del Galaxy S9 és de 5.8 polzades, mentre que l'S9 plus és de 6.2. El nou mòbil ja es pot reservar a través d'Amazon.

Summary: Samsung presenta a Barcelona el Galaxy S9 que "revoluciona i reimagina" la càmera del mòbil


L'associació de comerciants del centre de Granollers, Gran Centre, obre la porta a trobar "noves fórmules" per celebrar l'Open Night, la jornada en què les botigues  de la ciutat no tanquen fins a la mitjanit. La nova presidenta de l'entitat, Laura Sabatés, planteja la possibilitat de "donar la volta" o fins i tot "crear un altre esdeveniment". En una entrevista a l'ACN, ha explicat que l'objectiu es "treure més suc" a l'Open Night, tot i que no ha detallat com fer-ho perquè la nova junta encara ho ha d'acabar de treballar. Laura Sabatés  acaba de ser nomenada nova presidenta de Gran Centre, rellevant la Montse Caussa. Assumirà el càrrec durant els pròxims quatre anys.  La nova junta té la intenció de fer una associació més "transgressora" i "trencadora", sobretot pel que fa a la manera de comunicar-se. En aquest sentit, Sabatés ha avançat que, al marge de l'Open Night, s'estan preparant nous esdeveniments. L'objectiu és que els clients no vegin les botigues de forma individual sinó que pensin en Gran Centre com un ens "que dóna unes garantia i on sempre s'hi cou alguna cosa".  Open Night L'Open Night se celebra des de fa quatre anys un dia del mes de març o abril. Les botigues obren fins a la mitjanit i la ciutat s'omple d'actes festius. Es calcula que Granollers aplega aquella nit uns 60.000 visitants. Laura Sabatés obre ara a la porta a "donar la volta" a l'esdeveniment perquè "sigui més notori" i "no decaigui". La nova junta, però, encara ha de treballar lcom portar a terme les "noves fórmules" Sinergies entre serveis i comerç Gran Centre disposa actualment d'uns 200 associats, entre els quals hi ha comerços però també assessories, dentistes i negocis de la construcció. Un altre dels objectius de la nova junta és treure rèdit de les sinergies entre el sector dels serveis i el comerç. "Molta gent ve a Granollers pels serveis", alerta Sabatés.

Summary: Gran Centre obre la porta a trobar "noves fórmules" per l'Open Night


CGT considera que l'anunci de Saint-Gobain de tancar la planta Saint-Gobain Glass de fabricació de vidres per a l'automòbil de l'Arboç (Baix Penedès) és un "engany" de la direcció per deslocalitzar el negoci i acabar tancant també la planta de manufactura Saint-Gobain Sekurit. "Desconeixem els motius per entendre perquè una fàbrica rendible i capdavantera ha de tancar", asseguren. Des del sindicat lamenten que la companyia "mercadegi" amb les vides dels treballadors i s'emporti la producció a països amb mà d'obra més barata després de declarar més de 10 MEUR de beneficis el 2019. Les assemblees de treballadors es reuniran aquest divendres per decidir com reaccionar a l'anunci de l'empresa.

Summary: CGT considera un "engany" que Saint-Gobain tanqui una fàbrica "rendible i capdavantera" a l'Arborç


Una dona ha patit cremades de primer grau a la cara i els braços en explotar-li una bombona de butà a la cuina del seu domicili situat al número 2 del carrer Roma de Sabadell. L'avís s'ha rebut a les 15:03 i fins el lloc dels fets s'hi han desplaçat cinc dotacions dels Bombers. La deflagració no ha incendiat l'habitatge i, tot i que durant l'actuació s'ha confinat a la resta de veïns de l'immoble per precaució, els equips d'emergències no han detectat danys estructurals a l'edifici. La dona ha estat traslladada pel Sistema d'Emergències Mèdiques (SEM) a l'Hospital Parc Taulí de Sabadell on ha quedat ingressada. A més dels Bombers i del SEM, fins el lloc dels fets també s'hi han desplaçat diverses dotacions dels Mossos d'Esquadra i de la Policia Local de Sabadell.

Summary: Una dona resulta ferida en l'explosió d'una bombona de butà en un pis de Sabadell


El diputat del grup parlamentari de Cs Jorge Soler ha considerat que el Centre d'Estudis d'’Opinió (CEO) preguntarà en una enquesta sobre la importància d'obeir les lleis perquè els independentistes volen "imposar" les seves normes. Així, en una roda de premsa des del Parlament, Soler ha alertat aquest dimarts al matí que aquesta pregunta és "trampa". Segons ha afirmat, "els independentistes demanen saltar-se les lleis vigents per imposar circuits i acabar imposant el que són les seves normes". I és que, pel diputat de Cs, amb aquesta pregunta del CEO els independentistes busquen "ratificar la seva imposició". A més, el diputat de Cs ha sentenciat que parlar de repetir el 9-N, en referència al referèndum, "no aporta res". És per això que ha tornat a reclamar al Govern que convoqui eleccions autonòmiques.

Summary: Cs alerta que el CEO preguntarà sobre la desobediència perquè "els independentistes volen imposar les seves normes"


Atenent una petició del Parlament de Catalunya, la Sindicatura de Comptes ha publicat aquest dimecres un informe on detecta certes irregularitats als comptes del Consorci Sanitari de Terrassa (CST) dels anys 2011 i 2012. Concretament, l'informe apunta que a l'exercici del 2011 no es va comptabilitzar cap provisió per fer front al retorn al CatSalut d'un excés de finançament de 2,28 milions d'euros derivat d'acords laborals. Un import que el CST sí que va comptabilitzar a l'exercici següent a la partida de reserves voluntàries. També destaca que el CST va concedir un préstec de 184.000 euros a la societat dependent COPRESAT quan el Govern ja n'havia determinat la seva dissolució i que a finals de 2011, atès que no es trobava comprador, el CST va liquidar la societat amb un saldo total pendent de cobrar per préstecs concedits a COPRESAT de 567.231 euros. Pel que fa als processos de contractació, l'informe observa que en els tramitats pel procediment negociat, és a dir, sense publicitat, no hi constava la negociació dels termes del contracte que caracteritza aquest procediments. El treball s’ha fet en compliment de la Resolució 508/X del Parlament, que demanava a la Sindicatura la fiscalització de l’activitat economicofinancera del Consorci corresponent als períodes tancats del 2011-2012, i s'ha conegut dos mesos després que la Generalitat suspengués l'autonomia de gestió del Consorci Sanitari de Terrassa (CST) pel dèficit pressupostari que ha anat acumulant al llarg dels anys.  De la comparació entre els imports dels contractes i la despesa comptabilitzada dels principals proveïdors els anys 2011 i 2012 es desprèn que la despesa comptabilitzada en tots els casos superava els imports dels contractes.  Sobre contractacions, l'informe recull que l'empresa que prestava els serveis de laboratori i anàlisis clíniques, CATLAB, no podia ser considerada mitjà propi del CST ja que no es donaven les condicions que estableix la llei per poder-ho ser. Per tant, els serveis encarregats a CATLAB haurien d’haver estat sotmesos als procediments de contractació corresponents.  També es detecten irregularitats en el procés d'externalització del servei de residència assistida per a gent gran dependent en favor de l'empresa AURA, propietat de la Fundació Privada Sant Llàtzer.  Una externalització que la Sindicatura de Comptes considera contrària al conveni de col·laboració entre l’Institut Català d’Assistència i Serveis Socials i el CST, que estableix que el CST pot gestionar el servei amb mitjans propis o mitjançant una entitat de dret públic o de dret privat amb capital 100% públic. Així, s'afegeix, si s’havia d’externalitzar la prestació d’aquest servei, el CST hauria d’haver-la licitat d’acord amb algun dels procediments previstos en la legislació contractual.  Comptes Segons l'anàlisi de la Sindicatura de Comptes, el balanç de situació del Consorci al tancament de l’exercici 2011 presentava un volum d’actiu i de patrimoni net i passiu de 147,18 milions d'euros, i en l’exercici 2012, de 154,44 milions. El fons de maniobra (actiu corrent menys exigible a curt termini) era negatiu de 25,3 milions i de 24,9 milions en els exercicis 2011 i 2012, respectivament.  El volum d’ingressos i de despeses del pressupost del CST va ser de 135,86 milions d'euros l’exercici 2011, i de 139,71 milions el de 2012. La liquidació del pressupost dels dos exercicis va presentar superàvit, de 905.654 euros el 2011 i de 2,67 milions d'euros el 2012.

Summary: La Sindicatura de Comptes detecta irregularitats als comptes del CST corresponents als exercicis del 2011 i 2012